A TANÁCS HATÁROZATA
(2005. március 14.)
a tagállamok forgalmi adóra vonatkozó jogszabályainak összehangolásáról szóló 77/388/EGK hatodik irányelv 11. cikkétől eltérő intézkedés alkalmazásának a Ciprusi Köztársaság részére történő engedélyezéséről
(2005/259/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalapmegállapítás - szóló, 1977. május 17-i 77/388/EGK hatodik tanácsi irányelvre (1) és különösen annak 27. cikke (1) bekezdésére,
tekintettel a Bizottság javaslatára,
mivel:
(1)
A Ciprusi Köztársaság a Bizottság Főtitkársága által 2004. november 11-én kelt iktatott levélben engedélyt kért egy, az Európai Unióhoz való csatlakozása előtt már meglévő, a 77/388/EGK irányelv 11. cikke A. része (1) bekezdése a) pontjától eltérő intézkedés engedélyezéséhez.
(2)
Az eltérést igénylő intézkedés a hozzáadottérték-adó (HÉA) alá tartozó termékértékesítések/szolgáltatásnyújtások értékével történő manipuláció útján fellépő adókikerülés megakadályozását szolgálja.
(3)
Az intézkedés csak azokban az esetekben alkalmazandó, amikor a hatóságok, megfelelő tények alapján, arra a következtetésre jutnak, hogy az említett irányelv 11. cikke A. része (1) bekezdésének a) pontjában előírt adóalap meghatározását az átadó/szolgáltatást teljesítő és az átvevő/szolgáltatás címzettje közötti családi, jogi vagy üzleti kapcsolatok befolyásolják. Az ilyen esetben a hatóságok nem cselekedhetnek kizárólag vélelem alapján, valamint az érintett felek számára lehetőséget kell nyújtani, hogy bizonyítékot szolgáltathassanak állításuk igazolására, amikor a hatóságok által megállapított szabadpiaci forgalmi érték mértékét vitatják.
(4)
Az intézkedés szigorúan meghatározott célból, csak akkor kerülhet alkalmazásra, ha egyes feltételek teljesülnek és egy abszolút adóveszteség kimutatható; ezért arányban áll a kitűzött céllal.
(5)
Az adókikerülés megakadályozását célzó hasonló eltérésekben már más tagállamok is részesültek, és ezek hatékonynak bizonyultak.
(6)
Ez az eltérés biztosítja a fogyasztás végső szakaszában esedékes HÉA befizetését és nincs negatív hatással az Európai Közösségek HÉÁ-ból származó saját forrásaira,
ELFOGADTA EZT A HATÁROZATOT:
1. cikk
A 77/388/EGK irányelv 11. cikke A. része (1) bekezdésének a) pontjától eltérve a Ciprusi Köztársaság részére a 2. cikkben meghatározott feltételek mellett engedélyezett a termékértékesítés/szolgáltatásnyújtás adóalapjaként a szabadpiaci forgalmi érték alkalmazása.
2. cikk
A szabadpiaci forgalmi érték a következő feltételek teljesülése mellett alkalmazható:
1.
a kifizetett ellenérték kevesebb, mint a termékértékesítés/ szolgáltatásnyújtás szabadpiaci forgalmi értéke;
2.
az átvevő/szolgáltatás címzettje nem rendelkezik teljes adólevonási joggal;
3.
a terméket értékesítő/szolgáltatást nyújtó személy és az átvevő/szolgáltatás címzettje között a nemzeti jog által meghatározott családi, üzleti vagy jogi kapcsolat van;
4.
tények alapján lehet következtetni arra, hogy ezek a családi, üzleti vagy jogi kapcsolatok befolyásolták a 77/388/EK irányelv 11. cikke A. része (1) bekezdésének a) pontjában előírt adóalap meghatározását.
3. cikk
Az 1. cikk értelmében adott engedély azon a napon jár le, amelyen a 77/388/EGK irányelv 27. cikke szerinti, az egymással kapcsolatban álló személyek közötti teljesítések értékének meghatározása révén a hozzáadottértékadó-kikerülés megakadályozását célzó eltérések ésszerűsítéséről szóló irányelv hatályba lép, illetve 2009. június 1-jén, attól függően, melyik a korábbi időpont.
4. cikk
Ennek a határozatnak a Ciprusi Köztársaság a címzettje.
Kelt Brüsszelben, 2005. március 14-én.